钦定古今图书集成/明伦汇编/氏族典/第235卷 > 张重华
## 钦定古今图书集成/明伦汇编/氏族典/第235卷 > 张重华

按《晋书张轨传》：“轨子寔，寔子骏。重华字泰临，骏第二
子也。沉毅少言，父卒，时年十六，以永和二年自称持
节、大都督、太尉、护羌校尉、凉州牧、西平公、假凉王，赦
其境内。遣使奉章于石季龙，季龙使王擢、麻秋、孙伏
都等侵寇不辍，金城太守张冲降于秋，于是凉州震动。重华扫境内，使其征南将军裴恒御之，司马张耽”
举谢艾兼资文武，明识兵略，重华以艾为中坚将军，
进战，大破之。麻秋进攻枹罕，宁戎校尉张璩距之，短
兵接战，斩二百馀人，烧其攻具。重华以艾为军师将
军，率步骑三万，进军临河，乘胜击败之。重华自以连
破勍敌，颇怠政事。是时，石季龙西中郎将王擢屯结
陇上，为苻雄所破，奔重华。重华厚宠之，使伐苻健。健
遣苻硕御之，战于龙黎，大败。重华痛之，素服为战亡
吏士举哀号恸，各遣吊问其家。复授擢兵，使攻秦州，
克之。遣使上疏，康献皇后诏报，进重华为凉州牧，将
受诏，未及而卒。私谥“昭公”，后改桓公。穆帝赐谥敬烈。
子耀灵嗣。